नीरद देवकान्त का बहुत सम्मान करता है। उसकी कटुक्तियों एवं व्यंग्य को भी वह हंसकर बर्दाश्त करता है। लेकिन देवकान्त की राह उसकी अपनी राह नहीं है। वह लेखक है और लेखक ही बने रहना चाहता है। उसकी प्राप्ति की कथा भी कहीं न कहीं बाल्मीकि, व्यास और कबीर से मिलती-जुलती है। ब्रह्मपुत्र के किनारे खड़ी एक नाव पर केलों के पत्तों में छिपा एक नवजात शिशु उसकी मां ने देखा और ले आई। इस तरह वह ब्रह्मपुत्र का ही बेटा है। देवकान्त उसकी इस कथा पर अविश्वास करते हुए उसकी खिल्ली उड़ाता है। लेखक की अपनी प्रक्रिया में ही अपनी प्रस्तावित रचना के वस्तु विस्तार की ओर संकेत करते हुए वह राखाल काका से कहता है 'पहले मैं एक नदी की जीवनी लिखना चाहता था, आज मेरी समझ में यह बात आ गई कि नदी किनारे बसे हुए लोगों का संघर्ष भी नदी की जीवनी से अलग नहीं है।' (वही पृ. 206)। यह सूत्र प्रकारान्तर से देवेन्द्र सत्यार्थी के अपने 'ब्रह्मपुत्र' पर भी लागू किया जा सकता है।